Chery se stormloop onweerlegbaar  Nuwe motorhandelsmerke is opwindend, ja – ek stem. Aan die ander kant van die munt gee ek wel vir die Chinese en die Indiërs ŉ baie rowwe tyd wanneer hulle substandaard-gemors aan begrotingsbewuste kopers probeer afsmeer aangesien dié kopers op die duur net slegter daaraan af is. Die meeste kopers lê die skuld vir voertuigpryse voor die vervaardigers se deur, maar die werklikheid is dat sowat 42% van die koste van ŉ nuwe motor te wyte aan belasting van die regering is. Nietemin – Chery en Haval is waarskynlik tans die gewildste Chinese handelsmerke in Suid-Afrika en daar is sterk mededinging tussen die twee wat uiteindelik goed is vir die eindverbruiker. Die Tiggo 8 Pro was Chery se vlagskip – ek het destyds opgemerk dat sy sitplekke van die beste is wat ek nog teëgekom het. Chery het nou ŉ luukser 8 Pro, die Max, bekendgestel. Daar is nou ŉ derde ry sitplekke vir ŉ totaal van sewe sitplekke. Die 2.0 viersilinderturbopetrolenjin bied ŉ sterk 187 kW en 390 N – al daardie krag, al is dit indrukwekkend, kom ongelukkig nie gratis nie en die 8 Pro Max is lekker dors. Die enjin maak van ŉ 7-spoed dubbelkoppelaarratkas gebruik. In beginsel is dit ŉ goeie ding maar slegte versneller- en ratkaskalibrasie maak die Chery moeilik om te parkeer en om terug te stoot uit die motorhuis. Aanvanklik gebeur daar niks nie, en skielik spring die ding weg met meer geweld as ŉ kat wat die duif wil vang wat die heeltyd die hondekos steel. In terme van binneruimspeelgoed is die Chery propvol gelaai. Ek vind van die funksies ŉ bietjie moeiliker om uit te pluis, maar sodra ŉ mens dit onder die knie het, is dit heel maklik. Chery se stembeheerstelsel is wragtig een van die beste in die bedryf. Meeste aksente kan nie daai tannie flous nie. Op die pad ry die Chery heel goed. Veral op die oop pad as ŉ mens nie te veel met die versneller en ratkas hoef te doen nie. Die ritgehalte is heel in die kol as die teer mooi is – maar ons paaie in Gauteng is tans in ŉ beroerde toestand en het ek die vering bietjie styf ervaar. Ek sal die Chery só opsom: Dit is ŉ uiters luukse, mediumgrootte sewesitplek-sportnutsvoertuig. Hy is byna R200 000 goedkoper as ŉ Tiguan Allspace wat ook sewe sitplekke bied, en bied baie meer speelgoed. Persoonlik sou ek eerder ŉ beter gekalibreerde mededinger koop met minder speelgoed en beter herverkoopwaarde – dalk die nuwe Mahindra Scorpio, maar ŉ mens kan nie Chery se stormloop onderskat nie. Chery is hier om te bly. Die reeks lyk só Die reeks word gedek deur ŉ 5 jaar/ 150 000 km voertuigwaarborg en 10 jaar/ 1 000 000 enjinwaarborg (slegs vir die eerste eienaar) sowel as ŉ 7 jaar/ 90 000 km diensplan. Die kompetisie lyk só: 5 jaar/100 000 km diensplan 9 dienste diensplan 3 jaar/90 000 km diensplan 5 jaar/90 000 km diensplan 5 jaar/90 000 km diensplan Die Mahindra, Fortuner en Pajero Sport is almal leerraam SNV’s – en die res nie. Die Mahindra bied puik waarde, en ook sewe sitplekke. Kies ŉ paar en gaan toetsbestuur almal.